भाजप, मनसे, एमआयएम, वंचित बहुजन आघाडी यांसारखे पक्ष गेल्या काही दिवसांपासून सातत्यानं मंदिरं आणि इतर धार्मिक स्थळं उघडण्यासाठी आंदोलनं करताना दिसत आहे. काही मंदिरांच्या प्रशासनांनी सरकारला आवाहनं केली, तर काहींनी विरोधी पक्षांच्या नेत्यांच्या भेटीगाठीही घेतल्या.

राज्यातील शहरी भागासह आता ग्रामीण भागातही कोरोनाचा प्रादुर्भाव वाढताना दिसत आहे. रोज 10 हजारांहून अधिकच्या संख्येनं रुग्ण वाढत आहेत. त्यामुळे अत्यावश्यक आणि जीवनावश्यक सेवा वगळता इतर गोष्टी उघडण्याला राज्य सरकार प्राधान्य देत नाही. असं असताना महाराष्ट्रातील विरोधक मात्र धार्मिक स्थळं उघडण्यासाठी रस्त्यावर उतरून आंदोलन करू लागले आहेत.

मंदिर, मशीद किंवा इतर धार्मिक स्थळं उघडण्यासाठी विरोधक इतके आक्रमक का झाले आहेत? यामागे काही राजकारण आहे का? या प्रश्नांची उत्तरं या बातमीतून आपण शोधण्याचा प्रयत्न करू. तत्पूर्वी, गेल्या आठवड्याभरात धार्मिक स्थळं उघडण्यासाठी कुठल्या पक्षानं कुठली आंदोलनं केली, यावर एक नजर टाकूया.

भाजपचं 'घंटानाद', तर 'वंचित' थेट विठ्ठल मंदिरात दाखल

महाराष्ट्रातील प्रमुख विरोधी पक्ष असलेल्या भाजपनं 29 ऑगस्ट रोजी... आणखी 4000 वर्णांसाठी लेख सुरू ठेवा:
'दार उघड उद्धवा, दार उघड' असं म्हणत राज्यभर 'घंटानाद' केला.

नगरमध्ये शिर्डीच्या साईमंदिराबाहेर माजी मंत्री राधाकृष्ण विखे पाटील, त्यांचे पुत्र खासदार सुजय विखे, नागपुरात माजी मंत्री चंद्रशेखर बावनकुळे यांच्यासह भाजपचे बहुतांश वरिष्ठ नेते 'घंटानाद' आंदोलनांमध्ये सहभागी झाले.

वंचित बहुजन आघाडीनं तर थेट पंढपुरात जाऊन विठ्ठल-रुक्मिणी मंदिर उघडण्याची मागणी केली. पक्षाचे प्रमुख प्रकाश आंबेडकर यांनी स्वत: या आंदोलनाचं नेतृत्व केलं.

राज्य सरकारनं धार्मिक स्थळं उघडण्यासाठी दहा दिवसांचा अवधी मागितला असून, नियमावली जाहीर केली जाईल, असं मुख्यमंत्र्यांनी आपल्याला सांगितल्याचं प्रकाश आंबेडकर म्हणाले आणि त्यांनी आंदोलन मागे घेतलं.

याही आधी नाशिकमधील त्र्यंबकेश्वर मंदिराच्या विश्वस्तांनी मनसेचे अध्यक्ष राज ठाकरे यांची भेट घेतली आणि मंदिर खुली करण्यासाठी राज्य सरकारला विनंती करण्याची मागणी केली. त्यानंतर राज्य ठाकरे यांनी या भेटीचा व्हीडिओ सोशल मीडियावर शेअर करत म्हटलं, "मॉल उघडले तर मंदिर का नाहीत?"

या सर्व आंदोलनांनी काहीसं वादाचं रूप घेतलं ते औरंगाबादमध्ये. मंदिर उघडण्यावरून औरंगाबादमधील आजी-माजी खासदार आमने-सामने आले आहेत. मंदिर उघडणारे तुम्ही कोण? असा सवाल चंद्रकांत खैरे यांनी इम्तियाज जलील यांना केला, तर हिंदू समाजातील लोकच माझ्याकडे मागणी घेऊन आल्याचं उत्तर जलील यांनी दिलं. औरंगाबादमध्ये काल (1 ऑगस्ट) दिवसभर मंदिर उघडण्याच्या मागणीवरून खैरे आणि जलील यांच्यात जुंपली.

महाविकास आघाडीतील सहभागी पक्ष वगळता राज्यातील बहुतेक सर्वच विरोधी पक्ष मंदिर किंवा इतर धार्मिक स्थळं उघडण्यासाठी आंदोलनं करू लागले आहेत.

राज्यातील कोरोनाची स्थिती गंभीर असताना आणि पर्यायानं गर्दीची ठिकाणं उघडण्याबाबत सर्वचजण साशंक असताना विरोधी पक्ष इतके आक्रमक का झालेत, याबाबत बीबीसी मराठीनं राजकीय विश्लेषक, सत्ताधारी-विरोधी अशा दोन्ही पक्षांतील नेते आणि मंदिर संस्थांवर कार्यरत राहिलेल्या व्यक्ती यांच्याशी बोलून मतं जाणून घेतली.

मंदिरं उघडण्यासाठी विरोधक इतके आक्रमक का झालेत?

ग्रामीण भागात कोरोना खूप मोठ्या प्रमाणात पसरत आहे. औरंगाबादमध्येही काही वेगळी स्थिती नाही. अशी भीतीदायक स्थिती असताना मंदिर प्रवेशाच्या गोष्टी सुरू आहेत. मात्र, हे पूर्णपणे राजकीय आहेत. औरंगाबादपुरते बोलायचं झाल्यास, आगामी औरंगाबाद महापालिका निवडणुकीला डोळ्यांसमोर ठेवून सुरू...